
A “Frailty” értékelése colorectalis carcinomás betegek műtéti kockázatának megítélésére

Kulcsszavak: Frailty ; Clinical Frail Scale-t (CFS) ; Frail Scale-t (FRAIL) ; Modified 5-item Frailty Index-et (mFI5) ; prehabilitáció
Bevezetés: A “frailty”, azaz sérülékenység egy több elemből álló klinikai szindróma.A tünetegyüttest csökkent tartalékok jellemzik, így az egyénnek fizikai, fiziológiai, valamint pszichoszociális stresszorokkal szemben mérséklődik a tűrőképessége.Mérésére több skála létezik, melyek közül hármat választottunk ki: a Clinical Frail Scale-t (CFS),
a Frail Scale-t (FRAIL) és a Modified 5-item Frailty Index-et (mFI5).
Célkitűzés: A hipotézisünk szerint a “frailty” alkalmas eszköz lehet a vastagbélrák műtétre váró betegek közül a prehabilitációt igénylő, nagy kockázatú csoport kiválasztására. Ezen belül célul tűztük ki a három frailty score összehasonlító vizsgálatát.
Módszerek: Klinikánkon az elektív colorectalis műtétre váró betegek prospektív adatait elemeztük.
A diagnóziskor tápláltsági, mentális és fizioterápiás felmérést is végeztünk, majd meghatároztuk a fent említett, “frailty-score”-okat is. Statisztikailag elemeztük az egyes score-ok eloszlását, eltéréseit a teljes colorectalis populációban és azok összefüggését demográfiai, daganat-specifikus és klinikai kimeneti mutatókkal.
Eredmények: Mindhárom frailty score esetén a betegeket egészséges, pre-frail és frail csoportokba soroltuk. A 3 score azonban, szignifikáns eloszlásbeli eltérést mutatott. A nemek frailty-eloszlása mindhárom score-ban homogén volt. A MUST-rizikó score eloszlása a CFS-sel szignifikáns korrelációt mutatott (p=0,004), a másik két skála e tekintetben nem bizonyult érzékenynek. A betegek életkora a CFS-score és mFI-5 eloszlással mutatott összefüggést (p=0,007, ill. 0,000001). A funkcionális tesztek esetén a CFS az 1-perces felállás-leülés teszttel és a kézi szorítóerővel mutatott korrelációt (p=0,005 és p=0,016). A FRAIL és a mFI-5 csak a felállás-leülés tesztekkel mutatott korrelációt (p=0,026, p=0,035). 7-napos és 30-napos szövődmények, valamint az ápolási napok számának tekintetében önmagában egyik vizsgált frailty score sem volt alkalmas prognosztikai tényező (p>0,05).
Következtetések: A gyakorlatban használt frailty pontrendszerek érdemi különbségeket mutatnak. Esetsorozatunkon a tápláltsággal és funkcionális jellemzőkkel leginkább a CFS mutatott korrelációt. A vizsgált frailty-score-ok önmagukban nem tűnnek alkalmasnak a prehabilitációt igénylő betegek preoperatív szelekciójára.
 



